**Pravidlá slovenského pravopisu** (skr. PSP) je jedna zo 4 záväzných kodifikačných príručiek slovenčiny. Obsahuje informácie o správnom písaní slov a tvarov, pravidlá interpunkcie, niektoré gramatické pravidlá a pravopisný slovník.

Vydania
-------

Hoci presný názov „Pravidlá slovenského pravopisu" kniha nesie až od roku 1991, predchádzajúce vydania s podobným názvom a obdobným obsahom sa tiež v praxi považujú za „staršie vydania" Pravidiel slovenského pravopisu.

Vydania
* Vážny, V.: Pravidlá slovenského pravopisu s abecedným pravopisným slovníkom, Štátne nakladateľstvo/Státní nakladatelství, Praha, 1931, 1. vydanie
* Banik A.A.: Pravidlá slovenského pravopisu s pravopisným a gramatickým slovníkom, Matica slovenská, Turčiansky Svätý Martin, 1940, 1. („2"). vydanie:
* Peciar, Š. a kol.: Pravidlá slovenského pravopisu s pravopisným a gramatickým slovníkom 1. („3") - 11. („13") vydanie: Vydavateľstvo SAV, Bratislava, 1953, 1954, 1957, 1962, 1963, 1964, 1965, 1966, 1967 (2 vydania), 1970, 1971
* Kačala, J. a kol.: Pravidlá slovenského pravopisu 1. („14") – 4. („17") vydanie, Veda, Bratislava, 1991, 1998, 2000, 2013

Obsah a vývoj
-------------

PSP z roku 1931 rámcovo vychádzali zo staršieho variantu Czamblovej kodifikácie, no príklon k češtine, respektíve k bohemizmom, ktoré v danom období prenikali do slovenčiny, je v nej väčší, systematickejší. Pri kodifikácii sa spravidla dávala prednosť javom spoločným češtine a slovenčine (*vedeť, mleť, bereš*), niekedy sa kodifikovalo české znenie (mučedlník, tlumiť, ohrožený) alebo sa pripúšťalo slovenské i české znenie (napríklad *prášok : prášek, lakeť: lokeť, rakyta : rokyta, sloboda : svoboda* a podobne). V lexike sa okrem domácej slovnej zásoby niekedy presadzovali len české slová (*mluviť, nabídka, proťajší, zedník*) alebo české a slovenské slová popri sebe (typ *kozel: cap*). V niektorých prípadoch sa žiadalo českými slovami nahrádzať hungarizmy a germanizmy (napríklad namiesto *fľaša, faloš, kefa má byť láhva, klam, kartáč*).

O Pravidlách, o ich kodifikácii a cieľoch sa rozprúdila diskusia. Námietky vznikli aj v časti českej inteligencie. Na Slovensku väčšia časť inteligencie vydanie Pravidiel chápala ako čin namierený proti svojbytnosti slovenského národa a dovolávala sa nápravy. Roku 1932 vznikol časopis Slovenská reč, ktorý sa stal orgánom Matice slovenskej. Program činnosti redakcie bol formulovaný ako starostlivosť o zachovanie osobitosti (svojskosti) spisovnej slovenčiny. Podľa neho v hláskosloví a tvarosloví sa treba držať matičného spisovného úzu, v syntaxi a frazeológii vzorom má byť ľudová reč a jazyk v dielach významných spisovateľov, slovník sa má budovať z domáceho fondu, slovám českého a germánskeho pôvodu sa podľa možností treba vyhýbať. Pre jazykovú prax to znamenalo dodržiavať pravopis podľa martinského spisovného úzu (*prášok, lakeť, rakyta, vidieť, mlieť, koniec, beriem, berieš* atď.). V lexike sa mali používať slová zaužívané v slovenčine a zavádzať slová z nárečí alebo z diel dobrých spisovateľov. Na Slovensku centrálne úrady používali bohemizované PSP, ale diela Matice slovenskej tzv. matičný úzus (Slovenská reč bola jeho extrémna podoba).

Ďalšie vydanie Pravidiel slov. pravopisu z roku 1931 pripravil H. Bartek podľa úzu Slovenskej reči (matičný úzus) ako jeho hlavný redaktor. V roku 1939 však Univerzitná komisia Bartkov návrh zamietla.

V nových PSP z roku 1940 sa v zásade kodifikoval matičný spisovný úzus s menšou revíziou starších puristických zásahov do spisovnej lexiky. Upravil sa spôsob písania viacerých slov podľa spisovnej výslovnosti, ustálili sa pravidlá označovania kvantity v slovách cudzieho pôvodu a upravili sa niektoré gramatické poučky.

PSP z roku 1953 boli významné tým, že vykonali aj – pomerne výraznú – reformu pravopisného systému. Z hlavných bodov spomeňme: zrušenie –ly minulého času (tak ako dnes), zjednodušenie písania predložiek s / z (tak ako dnes), zmena písania predpony s-/z- (pozri nižšie), kodifikovanie dvojtvarov –ie-/-e- v genitíve plurál (napr. súken/súkien), kodifikovanie dvojtvarov *napäl/napol* a podobne. Cieľom týchto pravidiel bolo odstrániť niektoré (údajne) puristické tendencie a okrem toho priblížiť pravopis súdobej výslovnosti a teda oslabiť historicko-etymologický princíp pravopisu.

Tieto pravidlá vyšli v rokoch 1953–1971 vo viacerých veľkých vydaniach, lebo sa používali ako povinná školská pomôcka (v 70. a 80. rokoch ich nahradila Príručka slovenského pravopisu, v 90. rokoch sa do škôl opäť vrátili PSP). Tieto vydania neobsahovali väčšie zmeny, s výnimkou PSP z roku 1970, ktoré obsahovali zmenu písania predpôn s-/z- na dnešný stav (okrem slova smena- dnes zmena), prijatú v roku 1968.

Po dlhej prestávke, počas ktorej verejnosť stále intenzívnejšie pociťovala absenciu oficiálnej pravopisnej príručky, vyšli v roku 1991 nové PSP. Neobsahovali veľké zmeny.

* zmenilo sa písanie veľkého písmena v názvoch ulíc, mostov a podobne (*ulica Osloboditeľov* – dnes: *Ulica osloboditeľov*)
* zmenilo sa písanie mien osobností uhorských dejín
* zaviedli sa dvojtvary písania výrazov typu *dobiela/do biela, dovidenia/do videnia*
* zrušila sa výnimka z rytmického zákona v činnom príčastí (napr. píšúci - dnes píšuci), v podstatných menách na –ár, -áreň (*prevádzkár* dnes: *prevádzkar*) a slovách typu *kamzičí, trpasličí* (*kamzíčí* – dnes *kamzičí*)
* zmenilo sa písanie slova smena (v zmysle pracovná jednotka) na zmena.

Referencie
----------

1. ↑   *OPATRENIE Ministerstva kultúry Slovenskej republiky z 19. decembra 2013 č. MK – 3707/2013-110/23267 o vyhlásení kodifikovanej podoby štátneho jazyka podľa zákona NR SR č. 270/1995 Z. z. o štátnom jazyku Slovenskej republiky v znení neskorších predpisov* [online]. Bratislava: Ministerstvo kultúry Slovenskej republiky, 19.12.2013, [cit. 2019-07-14]. Dostupné online. Archivované 2014-02-26 z originálu.
2. 1 2 3 4 5 6  Pravidlá slovenského pravopisu. In: MISTRÍK, Jozef, et al. *Encyklopédia jazykovedy*. 1. vyd. Bratislava : Obzor, 1993. 513 s. ISBN 80-215-0250-9. S. 336 – 337.

Externé odkazy
--------------

PSP na stránke Jazykovedného ústavu Ľ. Štúra:

* 1931
* 1940
* 2000
* 2013

| * z
* d
* u
Slovenčina |
| --- |
| Slovakistika | Jazykovedný ústav Ľudovíta Štúra SAV  *Slovenská reč • Slovenský národný korpus* |
| Variety slovenčiny | dejiny slovenčiny • spisovná slovenčina • slovenské nárečie • západoslovenské • stredoslovenské • východoslovenské *Atlas slovenského jazyka • Slovenská dialektológia* |
| Lexikografia | *Krátky slovník slovenského jazyka • Slovník súčasného slovenského jazyka • Veľký slovník cudzích slov • Slovník cudzích slov (akademický) • Stručný etymologický slovník slovenčiny • Slovník slovenských nárečí • Synonymický slovník slovenčiny• Historický slovník slovenského jazyka*  slovenské exonymá • slovník slovenského jazyka |
| Gramatika | slovenská gramatika • podstatné mená • prídavné mená • zámená • číslovky • slovesá • predložky • skloňovanie • slovosled • predpony*Nauka reči Slovenskej • Morfológia slovenského jazyka* |
| Fonológia | fonológia slovenčiny • samohlásky • spoluhlásky • slovenská fonetická transkripcia  *Pravidlá slovenskej výslovnosti* |
| Pravopis | slovenský pravopis • slovenská abeceda • vybrané slová  *Pravidlá slovenského pravopisu* |